I N F O R M Á C I A

o výkone štátneho dozoru nad verejnými prácami uskutočneného v roku 2000.

A. Úvod
Do systému riadenia verejných prác bol zákonom o verejných prácach č. 254/1998 Z. z. spolu s jeho vykonávacou vyhláškou č. 392/1998 Z. z. s účinnosťou od 1.1.1999 zavedený aj štátny dozor nad verejnými prácami.
Štátny dozor vykonáva zo zákona o verejných prácach tú kontrolnú činnosť, ktorej cieľom je najmä dozerať, aby verejné práce, ich príprava, uskutočňovanie a dodržiavanie kvality sa diali v súlade so záujmami spoločnosti, reprezentovanými práve vyššie uvedeným zákonom a vyhláškou. Uvedený cieľ je v súlade s programovým vyhlásením vlády SR, ktoré vo svojej časti „Hospodárska politika“, venovanej verejným investíciám mimo iného stanovilo aj tézy:
•	„Vláda vykoná systémové opatrenia v oblasti verejných financií, skvalitní rozpočtový systém, zvýši transparentnosť finančných tokov vo všetkých zložkách verejných investícií a bude klásť dôraz na dodržiavanie finančnej a rozpočtovej disciplíny pod verejnou kontrolou“.
•	S cieľom zníženia investičného dopytu vláda zredukuje kapitálové výdavky do infraštrukturálnych projektov. Bude dbať o to, aby v prípade zastavenia, resp. zmrazenia investícií, nedošlo k nadmerným stratám. 
Obidve tézy si v podstate kladú za cieľ pri znižovaní kapitálových výdavkov, zvýšiť dodržanie finančnej a rozpočtovej disciplíny. Tento cieľ plní vo sfére verejných prác práve zákon č. 254/1998 Z. z. o verejných prácach, ktorého súčasťou je aj výkon štátneho dozoru nad verejnými prácami

B. Vykonávanie štátneho dozoru nad  verejnými prácami 
v roku 2000

	Dňa 22.2.2000 bol na porade vedenia ministerstva prerokovaný materiál „Informácia o činnosti a poznatkoch, získaných z výkonu štátneho dozoru MVRR SR nad verejnými prácami v roku 1999 a jeho zameranie v roku 2000“, pričom v časti D) tohto materiálu bol navrhnutý plán práce štátneho dozoru nad verejnými prácami pre rok 2000. Všetky verejné práce, do tohto plánu práce zaradené, boli vybrané z Rozvojového programu priorít verejných prác na roky 1999 až 2001. Rozhodnutím ministra výstavby a regionálneho rozvoja bolo bývalému odboru štátnej expertízy a dozoru uložené vykonávať štátny dozor v roku 2000 podľa predmetného plánu práce. Uvádzame predmetný plán práce. 

Plán práce výkonu štátneho dozoru nad verejnými prácami na rok 2000:

Fáza uskutočňovania verejnej práce
1. NsP Prievidza – Bojnice – dostavba
2. D61 Bratislava, Mierová ul. – Senecká cesta 
3. Skládka KO Trnava – Zavar 
4. Prevádzkový areál Mlynská dolina – dostavba 
5. NsP Žiar nad Hronom – dostavba 
6. Diaľnica D1 Sverepec – Višňové 
7. Spoločný kanalizačný zberač do ČOV Trnava

Fáza dokončenej verejnej práce
1.	NsP II. typu Bratislava – Petržalka 
2.	2. Diaľnica D2/D61 Bratislava – Viedenská cesta – št. hr. SR/MR a SR/Rakúsko
3. Bratislava – digitalizácia uzlu
4. Banská Štiavnica, kanalizácia a ČOV
5. UMB, rekonštrukcia budovy pre fakultu financovania, Banská Bystrica
6. Budova štátnej správy Trenčín
7. Diaľnica D1 Nemšová – Ladce

Plán výkonu štátneho dozoru nad verejnými prácami na rok 2000 bol spracovaný na vykonanie štyrmi zamestnancami. Z kapacitných a následne aj časových dôvodov nebol štátny dozor vykonaný na dvoch verejných prácach, a to „Diaľnica D61 Bratislava, Mierova ul. – Senecká cesta“ a „NsP II. typu Bratislava – Petržalka“, z dôvodu, že štátny dozor bol uskutočňovaný tromi určenými zamestnancami a od 15.11.2000 len dvomi. Pri plánovaní počtu výkonov štátneho dozoru nad verejnými prácami nebolo možné dopredu stanoviť časový rozsah potrebný na výkon štátneho dozoru u jednotlivých verejných prác, ktorý je závislý od rozsahu, kvality prípravy a realizácie verejnej práce. Na základe uvedeného sa výkon štátneho dozoru nad niektorými verejnými prácami predĺžil natoľko, že nebolo možné vykonať štátny dozor na uvedené dve verejné práce. Okrem toho v prvom polroku 2000 štátny dozor nemohol byť vykonávaný v plnej miere vzhľadom k tomu, že zamestnanci boli vyťažení výkonom štátnej expertízy, aby boli dodržané lehoty ustanovené zákonom o verejných prácach, čím sa zmenšil časový priestor pre výkon štátneho dozoru. 
Oproti tomu bol plán výkonu štátneho dozoru nad verejnými prácami rozšírený o verejné práce vo fáze prípravy, a to z dôvodu aby sa dali v plnom rozsahu posudzovať podľa zákona o verejných prácach vzhľadom k tomu, že verejné práce uskutočňované a dokončované sa mohli preverovať len primerane keďže boli začaté pred účinnosťou zákona.

	Upravený plán práce predstavoval verejné práce zaradené do troch fáz ich zabezpečovania.

Jednotlivé fázy obsahovali nasledovné verejné práce:

1.	Fáza prípravy verejnej práce:

1.	Rekonštrukcia objektov, Mýtna ul. 36, STU Bratislava
2.	Rekonštrukcia Okresného súdu Nitra
3.	Rekonštrukcia Krajského súdu Banská Bystrica	
4.	Rekonštrukcia a prístavba Obchodnej akadémie Žilina	
5.	Rekonštrukcia a rozšírenie ČOV Zvolen	
6.	SV Gabčíkovo – Prívod vody Cetín – Nitra
7.	Rekonštrukcia Okresného súdu Trnava	

2. Fáza uskutočňovania verejnej práce

1.	NsP Prievidza – Bojnice – dostavba
2.	Skládka KO Trnava – Zavar 
3.	Prevádzkový areál Mlynská dolina – dostavba 
4.	NsP Žiar nad Hronom – dostavba 
5.	Diaľnica D1 Sverepec – Višňové 
6.	Spoločný kanalizačný zberač do ČOV Trnava

3.Fáza dokončenej verejnej práce

1.	Diaľnica D2/D61 Bratislava – Viedenská cesta – št. hr. SR/MR a SR/Rakúsko
2.	Bratislava – digitalizácia uzlu
3.	Banská Štiavnica, kanalizácia a ČOV
4.	UMB, rekonštrukcia budovy pre fakultu financovania, Banská Bystrica
5.	Budova štátnej správy Trenčín
6.	Diaľnica D1 Nemšová – Ladce

Prehľad o vykonanom štátnom dozore poskytuje nasledovná tabuľka, v ktorej dátumy ukončenia výkonu štátneho dozoru nad verejnými prácami sú uvádzane až v termíne podpísania Zápisu o vykonaní štátneho dozoru nad verejnou prácou a Záznamu o vykonaní štátneho dozoru nad verejnou prácou. Až po spracovaní, prerokovaní, odsúhlasení a podpísaní Zápisu o vykonaní štátneho dozoru nad verejnou prácou a Záznamu o vykonaní štátneho dozoru nad verejnou prácou zúčastnenými stranami je výkon štátneho dozoru nad verejnou prácou ukončený. 

Výkon štátneho dozoru nad verejnými prácami vo fáze prípravy verejnej práce

Č.	
Názov verejnej práce	
Predkladateľ	
Stavebník	Termín začatia a ukončenia výkonu ŠD	
1.	Rekonštrukcia objektov, Mýtna ul. 36, STU Bratislava	Ministerstvo školstva SR	STU Bratislava	18.2.2000
24.2.2000	
2.	Rekonštrukcia Okresného súdu Nitra	Ministerstvo spravodlivosti SR	Okresný súd Nitra	3.4.2000
1.6.2000	
3.	Rekonštrukcia Krajského súdu Banská Bystrica	Ministerstvo spravodlivosti SR	Krajský súd Banská Bystrica	3.4.2000
1.6.2000	
4.	Rekonštrukcia a prístavba Obchodnej akadémie Žilina	Krajský úrad Žilina	Krajský úrad Žilina	list č. 535/440/2000 zo dňa 18.12.2000	
5.	Rekonštrukcia a rozšírenie ČOV Zvolen	Ministerstvo pôdohospodárstva SR	Stredoslovenské vodárne a kanalizácie    B. Bystrica	22.11.2000
23.11.2000	
6.	SV. Gabčíkovo – Prívod vody Cetín – Nitra 	Ministerstvo pôdohospodárstva SR		list č.7976/2000-810 zo dňa 7.11.2000	
7. 	Rekonštrukcia Okresného súdu Trnava	Ministerstvo spravodlivosti SR	Okresný súd Trnava	list č. 537/440/2000 zo dňa 8.12.2000	

Výkon štátneho dozoru nad verejnými prácami vo fáze uskutočňovania verejnej práce:

Č.	
Názov verejnej práce	
Predkladateľ	
Stavebník	Termín začatia a ukončenia výkonu ŠD	
1.	NsP Prievidza – Bojnice – dostavba 	Ministerstvo zdravotníctva SR	NsP Prievidza – Bojnice 	14.8.2000
20.9.2000	
2. 	Skládka KO Trnava – Zavar	Krajský úrad Trnava	Mestský úrad Trnava	29.6.2000
4.7.2000	
3.	Prevádzkový areál Mlynská dolina -dostavba 	Ministerstvo spravodlivosti SR	GR Zboru väzenskej a justičnej stráže SR	29.2.2000
13.3.2000	
4.	NsP Žiar nad Hronom – poliklinika 	Ministerstvo zdravotníctva SR	NsP Žiar nad Hronom	15.6.2000
27.6.2000	
5. 	Diaľnica D1 Sverepec – Višňové 	Ministerstvo dopravy, pôšt a telekomunikácii SR	Slovenská správa ciest Bratislava	podľa informácii od stavebníka sa verejná práca zatiaľ nepripravuje	
6.	Spoločný kanalizačný zberač do ČOV  	Krajský úrad Trnava	Obecný úrad Križovany nad Dudváhom, Obecný úrad Ružindol	25.7.2000
29.9.2000

Výkon štátneho dozoru nad verejnými prácami vo fáze dokončenej verejnej práce

Č.	
Názov verejnej práce	
Predkladateľ	
Stavebník	Termín začatia a ukončenia výkonu ŠD	
1.	Diaľnica D2/D61 Bratislava – Viedenská cesta – št. hr. SR/MR a SR/ Rakúsko	Ministerstvo dopravy, pôšt a telekomunikácii SR	Slovenská správa ciest Bratislava	2.3.2000
26.7.2000
záverečné  prerokovanie
24.1.2001	
2.	Bratislava – digitalizácia uzlu	Ministerstvo dopravy, pôšt a telekomunikácii SR	Železnice Slovenskej republiky	list č.536/440/2000 zo dňa 18.12.2000	
3.	Banská Štiavnica, kanalizácia a ČOV	Ministerstvo pôdohospodárstva SR	Stredoslov. kanal. Banská Bystrica	23.10.2000
14.11.2000	
4.	UMB, rekonštrukcia budovy pre fakultu financovania, Banská Bystrica	Ministerstvo školstva SR	UMB        Banská Bystrica	23.5.2000
6.6.2000	
5.	Budova štátnej správy Trenčín	Krajský úrad Trnava	Krajský úrad Trnava	list č. 538/440/2000 zo dňa 18.12.2000	
6.	Diaľnica D1 
Nemšová – Ladce 	Ministerstvo dopravy, pôšt a telekomunikácii SR	Slovenská správa ciest Bratislava	8.11.2000
1.12.2000
záverečné prerokovanie 24.1.2001 	

1. Stručná charakteristika výkonu a zistený štátny dozor vo fáze prípravy verejnej práce
Štátny dozor bol zameraný na nasledovné plnenie povinností stavebníka najmä:
a)	určiť technické normy a všeobecné technické požiadavky projektantovi pri spracovávaní projektovej dokumentácie,
b)	zabezpečiť kontrolu technického riešenia projektových prác a stanoviť etapy kontroly v procese rozpracovanosti projektu,
c)	určiť povinnosť projektanta spolupracovať so zhotoviteľom verejnej práce (ďalej len „zhotoviteľ“) pri vypracovaní kontrolného a skúšobného plánu verejnej práce (ďalej len „skúšobný plán“),
d)	určiť rozsah a podmienky dozoru projektanta verejnej práce,
e)	špecifikovať požiadavky na stavebné výrobky,
f)	uložiť projektantovi spracovať plán užívania verejnej práce tak, aby počas jej užívania nedošlo k ohrozeniu osôb, majetku, alebo jej poškodeniu, prípadne k predčasnému opotrebovaniu,
g)	uložiť zhotoviteľovi pred začatím verejnej práce vypracovať skúšobný plán, termín jeho vypracovania a spôsob odsúhlasenia za účasti projektanta.

1.	Rekonštrukcia objektov, Mýtna ul. 36, STU Bratislava

Štátny dozor nad verejnou prácou začal dňom 18.2.2000. V Rozvojovom programe priorít verejných prác na roky 2000 – 2002 boli na túto verejnú prácu uvedené predpokladané finančné náklady 150,0 mil. Sk. Termín realizácie verejnej práce je rok 2000 až 2002.
Dokumentácia stavby v rozsahu projektovej dokumentácie pre vydanie stavebného povolenia, bola vypracovaná v roku 1997 pred účinnosťou zákona o verejných prácach. Štátny dozor zistil, že v dôsledku zanedbania nevyhnutných opráv objektu, ide o značné poškodenie strechy, konštrukcie ako i obvodového muriva. Časti objektu sa týmto stávajú životu nebezpečné. 
V snahe zamedziť v budúcnosti vzniku obdobných škôd štátny dozor uložil stavebníkovi predloženú dokumentáciu, rozšíriť o spracovanie plánu užívania s podmienkami údržby predmetnej verejnej práce. 
Bola vykonaná obhliadka časti verejnej práce, ktorej sa rekonštrukcia bude dotýkať.
Pri výkone štátneho dozoru bolo zároveň vykonané metodické usmernenie stavebníka, ohľadne ďalšieho postupu prác pri príprave a samotnej realizácii verejnej práce.
Výkon štátneho dozoru bol ukončený 24.2.2000

2.	Rekonštrukcia Okresného súdu Nitra

Štátny dozor nad verejnou prácou začal dňom 3.4.2000. V Rozvojovom programe priorít verejných prác na roky 2000-2002 boli na túto verejnú prácu uvedené predpokladané finančné náklady 51,85 mil. Sk. Termín realizácie verejnej práce je rok 2000 až 2004.
Štátny dozor zistil, že:
1.	v stavebnom zámere chýba:
•	vyznačenie rekonštruovaných priestorov v 2. podlaží,
•	dokladová časť podľa prílohy č. 2 odstavec E. Doklady vyhlášky č. 392/1998 Z. z. 
2.	zdokumentovanie zmluvného vzťahu stavebník – projektant,
3.	stavebník nemá spracované:
•	kontrolný a skušobný plán podľa § 12 ods. 1 písm. a) bod 3 a § 13 zákona č. 254/1998 Z. z. o verejných prácach,
•	plán užívania verejnej práce podľa § 12 ods. 1 písm. a) bod 6. zákona č. 254/1998 Z. z. o verejných prácach,
•	doklady o odbornej spôsobilosti účastníkov výstavby podľa osobitného predpisu.
Pre ďalší postup prípravy verejnej práce štátny dozor stavebníka usmernil, že  treba doplniť aj zmluvné vzťahy stavebník – zhotoviteľ.
Zástupcovia štátneho dozoru nad verejnými prácami vyšpecifikovali nedostatky a metodicky stavebníka usmernili v ďalšom postupe. Na základe opatrení v stanovenom termíne 1.6.2000 predložil zástupca stavebníka dopracovaný stavebný zámer a  požadované doklady preukazujúce odstránenie ostatných nedostatkov.
	Výkon štátneho dozoru bol ukončený 1.6.2000

3.	Rekonštrukcia Krajského súdu Banská Bystrica

Štátny dozor nad verejnou prácou začal dňa 3.4.2000 a bol vykonaný súčasne so štátnym dozorom nad verejnou prácou Rekonštrukcia Okresného súdu Nitra. V Rozvojovom programe priorít verejných prác na roky 2000 – 2002 boli na túto verejnú prácu uvedené predpokladané finančné náklady 93,0 mil. Sk. Ku dňu výkonu štátneho dozoru na predmetnú verejnú prácu ešte neboli pridelené finančné prostriedky. Termín realizácie verejnej práce bol navrhovaný na roky 2000 až 2003.
Stavebník na pripravovanú verejnú prácu ku dňu štátneho dozoru nad verejnou pracou mal spracovaný len plán postupnosti zabezpečovania predprojektovej a projektovej prípravy z dôvodu nedostatku finančných prostriedkov. Stavebník bol metodický usmernený ako má postupovať v ďalšej príprave verejnej práce v prípade, že by obdržal finančné prostriedky na uvedenú verejnú prácu.
Výkon štátneho dozoru bol ukončený 1.6.2000.

4.	Rekonštrukcia a prístavba Obchodnej akadémie Žilina

Napriek tomu, že predmetná verejná práca bola zaradená v RPPVP štátny dozor zistil, že realizácia sa neuskutočnila. Z toho dôvodu štátny dozor požiadal Krajský úrad Žilina – predkladateľa o zdôvodnenie listom č. 535/440/2000 zo dňa 18.12.2000 o zaslanie informácie o uvedenej verejnej práci. Listom č. 2001/00715-001 zo dňa 11.1.2001 zaslal Krajský úrad Žilina informáciu, v ktorej uviedol, že verejná práca Rekonštrukcia a prístavba Obchodná akadémia Žilina nebola doposiaľ pre nedostatok finančných prostriedkov začatá. Krajský úrad v Žiline pridelil finančné prostriedky, z dôvodu snahy o zníženie rozostavanosti, na rozostavané verejné práce a havarijné stavy, 

5.  Rekonštrukcia a rozšírenie ČOV Zvolen

Štátny dozor nad verejnou prácou začal 22.11.2000. Podľa Rozvojových programov priorít verejných prác boli na túto verejnú prácu pridelené predpokladané finančné prostriedky vo výške 381,0 mil. Sk.  Verejná práca rieši rozšírenie a intenzifikáciu čistiarne odpadových vôd pre mestá Zvolen, Sliač a Kováčová.
Pri výkone štátneho dozoru bolo zistené že:
•	stavebník mal uvedené v rozhodnutí o umiestnení stavby chybné číslo parcely,
•	medzi stavebným povolením a rozhodnutím o umiestnení stavby boli rozdiely v stavebných objektoch.
Štátny dozor uložil stavebníkovi uvedené nedostatky odstrániť v termíne do začatia realizácie verejnej práce. Stavebník bol zároveň metodicky usmernený pri ďalšom postupe v zmysle zákona o verejných prácach a jeho vykonávacej vyhlášky.
Termín ukončenia výkonu štátneho dozoru bol 22.12.2000.

6.  SV Gabčíkovo – Prívod vody Cetín – Nitra 

Na základe telefonickej rozhovoru so zástupcom Ministerstva pôdohospodárstva SR štátny dozor zistil, že verejná práca nebola začatá. Z toho dôvodu štátny dozor požiadal MP SR – predkladateľa o zdôvodnenie listom č. 535/440/2000 zo dňa 18.12.2000 a zaslanie informácie o uvedenej verejnej práci. Listom č. 7976/2000-810 zo dňa 7.11.2000 zaslalo MP SR informáciu, v ktorej uviedlo, že príprava verejnej práce SV Gabčíkovo – Prívod vody Cetín - Nitra nezačala a ešte nebol vypracovaný stavebný zámer.

7.  Rekonštrukcia Okresného súdu Trnava

V čase výkonu štátneho dozoru nad verejnými prácami na MS SR nebolo zo strany ministerstva rozhodnuté, či uvedená verejná práca sa bude pripravovať alebo nie. MVRR SR požiadalo MS SR listom č. 537/440/2000 zo dňa 18.12.2000 o zaslanie informácie. V liste č. 122/00-422 zo dňa 29.1.2000 MS SR uviedlo, že nakoľko v rezorte MS SR boli stanovené iné priority, o realizácii predmetnej verejnej práce sa rozhodne až po schválení reformy územnej organizácie súdov na Slovensku.

Záver k výkonu štátneho dozoru vo fáze prípravy verejných prác

	Výkon štátneho dozoru v tejto fáze prípravy verejnej práce bol sústredený na predprojektovú a projektovú dokumentáciu s cieľom odstrániť nedostatky hneď na počiatku, čo má vplyv na kvalitu ďalšieho priebehu realizácie a užívania verejnej práce. 
Príprava niektorých verejných prác skĺzla do ďalšieho roka vzhľadom k tomu, že finančné prostriedky určené na príslušnú verejnú prácu boli pridelené na iné rozostavané verejné práce v snahe predkladateľa znížiť rozostavanosť. 
Pre nedostatok finančných prostriedkov sú niektoré pripravované rekonštrukcie verejných prác nachádzajúcich sa už v havarijnom stave, čo má za následok nadmerné zvýšenie nákladov na verejnú prácu.

2.	Stručná charakteristika výkonu a zistený štátny dozor vo fáze uskutočňovania verejnej práce

	Vzhľadom k tomu, že uskutočňovanie týchto verejných prác sa začalo pred účinnosťou zákona o verejných prácach výkon štátneho dozoru bol rozšírený aj o metodické usmerňovanie stavebníkov a predkladateľov.

Na jednotlivých verejných prácach štátny dozor zistil nasledovné:

1.	NsP Prievidza – Bojnice – dostavba

Štátny dozor nad verejnou prácou začal 14.8.2000. Termín začatia výstavby verejnej práce bol 10/90.
Počas realizácie bola verejná práca rozdelená na dve etapy:
I. etapa – bola v roku 1997 ukončená a daná do užívania
II. etapa – je v štádiu ukončenia stavebných prác. Predpokladaný termín ukončenia verejnej práce je rok 2001.
Výkonom štátneho dozoru bolo zistené, že pre nedostatok finančných prostriedkov sa výstavba verejnej práce oproti pôvodnému termínu časovo predĺžila. Stavebník v snahe aby neprekročil finančné náklady a na základe toho nepredlžoval termín ukončenia výstavby, pristúpil na zredukovanie nákladov tým, že vypustil niektoré časti tak aby nebola zmenená kvalita a rozsah verejnej práce. Jedná sa napr. o zrušenie umeleckého diela, finančnej čiastky na výkon inžinierskej činnosti, ktorá bola vykonaná stavebníkom a iné. Týmito krokmi stavebník dosiahol úsporu finančných prostriedkov v I. a II. etape 15 654 tis. Sk. Pôvodný SGR bol 216 088 tis. Sk. Uvedený postup neznamená zníženie úžitkových ani kvalitatívnych vlastností verejnej práce.
II. etapa - Okresná hygienická stanica po dobudovaní bude bezplatne odovzdaná Štátnemu zdravotnému ústavu. 
Stavebníkovi bolo uložené spracovať pre II. etapu Preberací protokol o odovzdaní a prevzatí verejnej práce (alebo jej dokončenej časti) podľa prílohy č. 3 vyhlášky č. 392/1998 Z. z. Ministerstva výstavby a verejných prác SR, ktorou sa vykonáva zákon o verejných prácach.
Výkon štátneho dozoru nad verejnou prácou bol ukončený 20.9.2000

2.	Skládka KO Trnava – Zavar 

Štátny dozor nad verejnou prácou bol vykonaný dňa 29.6.2000. Termín realizácie verejnej práce je rok 1997 až 2000.
Pri výkone štátneho dozoru bolo zistené, že uvedená verejná práca bola rozdelená na 2 etapy. Prvá etapa je ukončená a odovzdaná do prevádzky A.S.A. Trnava, spol. s. r. o. Na druhú etapu je v súčasnej dobe vykonané vyhodnotenie v zmysle špeciálnych podmienok výberu dodávateľa podľa zásad EÚ, platných pre financovanie investícií z projektu PHARE.
Štátny dozor skonštatoval, že predmetná verejná práca primerane spĺňa požiadavky § 12 ods.1 písm. b) a c), § 13 a § 14 zákona č. 254/1998 Z. z. o verejných prácach i keď citovaný zákon nadobudol účinnosť 1. januára 1999 a verejná práca bola už v tom čase v štádiu rozostavanosti, pred dokončením.
	Stavebník bol metodicky usmernený o ďalšom postupe uskutočňovania a dokončenia verejnej práce.

3.	Prevádzkový areál Mlynská dolina – dostavba 

Štátny dozor nad verejnou prácou začal dňa 29.2.2000. V Rozvojovom program priorít verejných prác boli na túto verejnú prácu uvedené predpokladané finančné náklady 130,0 mil. Sk.
Termín realizácie verejnej práce je rok 1993 až 2001.
Po preskúmaní dokumentácie a metodickom usmernení stavebníka, bola vykonaná obhliadka verejnej práce v Mlynskej doline, po ktorej môžeme konštatovať, že jediným dokončeným objektom je kotolňa a v teréne zabudovaná časť inžinierskych sieti a rozvodov. Hrubá stavba hlavnej budovy je postavená len po I. nadzemné podlažie vrátane. Vzhľadom k tomu, že sa na uvedenom objekte už druhý rok nepracuje a stavba je odkrytá, postupne v rámci poveternostných vplyvov je devastovaná. V areály bola vykonaná časť zemných prác pre ďalšie objekty, ktoré sú však tiež už znehodnotené. K 31.12.1999 bolo na verejnej práci prefinancovaných   34.815 918,90 Sk. 
Čas výstavby sa natoľko predĺžil, že projekt z roku 1993 je v súčasnej dobe zastaralý. Stavebný objekt „Plynová kotolňa“ bol zrealizovaný a daný do prevádzky už v roku 1997. Pokiaľ bude výstavba pokračovať týmto tempom, po dokončení verejnej práce a jej uvedení do prevádzky bude kotolňa zastaralá a bude ju potrebné rekonštruovať. Doba výstavby verejnej práce sa natoľko predĺžila, že niektoré navrhované technológie sa už vo výstavbe neuskutočňujú a technologické zariadenia sa v súčasnej dobe už nevyrábajú. Bolo dohodnuté, že uvedené skutočnosti sú príčinou zmien projektu stavby, ktoré stavebník bude postupne uskutočňovať. Zároveň do týchto zmien sa zahrnú aj zmeny, týkajúce sa menej finančne náročných stavebných materiálov z dôvodu úspory finančných prostriedkov.
Stavebníkovi boli zároveň zodpovedané metodické dopyty týkajúce sa zákona o verejných prácach a jeho vykonávacej vyhlášky, čo je zaznamenané aj v Zápise o výkone štátneho dozoru nad verejnou prácou
		Štátny dozor bol ukončený dňa 13.3.2000.

4.	NsP Žiar nad Hronom – dostavba 

Štátny dozor nad verejnou prácou začal 15.6.2000. V Rozvojovom program priorít verejných prác boli na túto verejnú prácu uvedené predpokladané finančné náklady 761,1 mil. Sk.
Termín realizácie verejnej práce je rok 1991 až 2001.
Výkonom štátneho dozoru bolo zistené, že predmet zmluvy so zhotoviteľom sa podľa časového harmonogramu neplní z dôvodu sústavného nedostatku finančných prostriedkov prideľovaných zo štátneho rozpočtu. Z uvedeného dôvodu sa neprimerane predĺžil čas uskutočňovania verejnej práce, čo malo za následok, že projektová dokumentácia z roku 1991 sa stala morálne zastaralou. Niektoré pôvodne navrhované výrobky a materiály sa stali zastaralými, lebo v súčasnosti sa už nevyrábajú a rovnako aj niektoré stavebné technológie sa už nepoužívajú. Výrazný pokrok v posledných rokoch zaznamenala aj zdravotnícka technológia. Uvedené skutočnosti sú príčinou zmien projektovej dokumentácie predmetnej verejnej práce, ktoré stavebník musí zabezpečiť. V čase výkonu štátneho dozoru MZ SR svojim rozhodnutím znížilo rozpočtové náklady z 820 443 tis. SK na 520 467 tis. Sk, čo je v súčasnosti v štádiu riešenia stavebníkom.
		Výkon štátneho dozoru bol ukončený 9.11.2000.
5.	Diaľnica D1 Sverepec – Višňové 

Predmetná verejná práca bola zaradená zo strany Ministerstva dopravy, pôšt a telekomunikácii SR do Rozvojového programu priorít verejných prác na roky 1999 – 2001 ako jeden celok.
V súčasnej dobe MDPT SR rozdelilo verejnú prácu na viacero etáp a posudzuje viaceré varianty na úseku medzi Považskou Bystricou a Žilinou. Po rozhodnutí bude verejná práca postúpená na štátnu expertízu. Z tohto dôvodu štátny dozor nad touto verejnou prácou nemohol byť vykonaný. 

6.	Spoločný kanalizačný zberač do ČOV Trnava

V pôvodnom návrhu bol tento kanalizačný zberač pre 11 obcí. Vzhľadom na zvýšený záujem v predmetnej lokalite, bol kanalizačný zberač rozdelený na dve časti, a to: 
1.	Spoločný kanalizačný zberač do ČOV Trnava pre 10 obcí, ktorej stavebníkom je Obecný úrad Križovany nad Dudváhom, ako zástupca združenia 10 obcí,
2.	Spoločný kanalizačný zberač do ČOV Trnava pre 9 obcí, ktorej stavebníkom je Obecný úrad Ružindol, ako zástupca združenia pre 9 obcí.

KRIŽOVANY NAD DUDVÁHOM

Štátny dozor nad verejnou prácou bol vykonaný dňa 25.7.2000. Verejná práca bola rozdelená na 4 stavby. Na každú z nich bolo vydané územné rozhodnutie o umiestnení stavby a stavebné povolenie. Štátny dozor bol vykonaný na prvej stavbe, ktorá je ukončená. 
Štátny dozor skonštatoval, že predmetná verejná práca spĺňa primerane požiadavky zákona o verejných prácach a jeho vykonávacej vyhlášky.
	Stavebník bol metodicky usmernený o ďalšom postupe uskutočňovania a dokončenia verejnej práce.

RUŽINDOL

Štátny dozor nad verejnou prácou bol vykonaný dňa 29.9.2000. Pridelené finančné prostriedky zo štátneho rozpočtu pre túto verejnú prácu boli vo výške 124 162 tis. Sk. Celkové náklady na verejnú prácu podľa projektu pre stavebné povolenie je 124 182 tis. Sk
Štátnym dozorom bolo zistené, že v decembri 1992 bolo vydané stavebné povolenie na stavbu Ružindol – Biely Kostol kanalizácia. V roku 1993 začala obec Ružindol pri rekonštrukciách miestnych komunikácii s výstavbou kanalizácie obci z vlastných finančných prostriedkov. V roku 1995 a 1996 bola na stavbu poskytnutá dotácia Štátneho fondu životného prostredia vo výške 1,5 mil. Sk (spolu 3 mil. Sk). V roku 1998 bol vybudovaný zberač v obci Biely Kostol z finančných prostriedkov združenia obcí. Celkovo bola na hlavnom kanalizačnom zberači prestavaná čiastka 20,5 mil. Sk. Združenie obcí v roku 1999 zabezpečilo úverové finančné prostriedky, z ktorých bola financovaná časť verejnej práce. V roku 2000 pokračovali práce na dobudovaní zberačov G1 a G2 napojením na kanalizáciu mesta Trnavy. Po ukončení bude hlavný kanalizačný zberač Ružindol – Biely Kostol – Trnava spustený do prevádzky. V súčasnosti sa združenie obcí povodí Parnej stalo členom združenia obcí Trnavsko, ktoré združuje 43 obcí Trnavského regiónu a uchádza sa o finančné prostriedky fondu ISPA. 
	Ďalej bolo štátnym dozorom zistené, že uskutočňovanie verejnej práce sa predlžuje pre nedostatok prideľovaných finančných prostriedkov, čo sa snaží stavebník z časti vyriešiť krytím z vlastných zdrojov združenia obcí.
Štátny dozor skonštatoval, že predmetná verejná práca spĺňa primerane požiadavky zákona o verejných prácach a jeho vykonávacej vyhlášky.
	Stavebníkovi bolo zároveň odpovedané na metodické dopyty týkajúce sa ďalšieho postupu počas uskutočňovania a po dokončení verejnej práce.
	Termín ukončenia výkonu štátneho dozoru bol 8.12.2000.

Záver k výkonu štátneho dozoru vo fáze uskutočňovania verejných prác

V tejto časti bolo zistené, že finančné prostriedky na verejné práce nie sú v súlade s Rozvojovým programom priorít verejných prác schváleného vládou SR a stanovené finančné náklady boli predkladateľmi podhodnotené. Nedostatok finančných prostriedkov spôsobuje predlžovanie výstavby verejnej práce a následne jej predražovanie. Keď aj ministerstvá, krajské úrady a ostatné ústredné orgány štátnej správy dostali pridelené finančné prostriedky vo výške krytia podľa Rozvojového programu priorít verejných prác, nie vždy a všade boli tieto finančné prostriedky rozdelené podľa RPPVP ale boli rozdelené na verejné práce rozostavané (Rekonštrukcia Krajského súdu Banská Bystrica, Rekonštrukcia a prístavba Obchodnej akadémie Žilina, SV Gabčíkovo – Prívod vody Cetín - Nitra – finančné prostriedky boli presunuté na iné verejné práce). 
Pri neprimerane dlhej realizácii vzniká problém, že kým sa verejná práca ukončí je už morálne zastaralá či už po stavebnej alebo technologickej stránke. Aj keď je možné verejnú prácu odovzdávať postupne po objektoch, pri neúmerne dlhej realizácii vzniká problém, že po dokončení a odovzdaní posledného objektu, mnoho krát treba prvý objekt rekonštruovať. Veľa krát sa stáva, že záruka materiálov alebo ucelených častí prejde skôr, ako by bol objekt daný do užívania. Týka sa to hlavne verejných prác s vyšším podielom technologického zariadenia 
Prerušením (zastavením) výstavby verejnej práce sa dielo znehodnocuje a pri pokračovaní vznikajú naviac finančné náklady aby sa verejná práca dala do takého stavu ako bola pred prerušením. Pri zakonzervovaní sa verejná práca časom znehodnocuje a možnosť pokračovania výstavby opäť navyšuje finančné prostriedky na verejnú prácu. Často krát pridelené finančné prostriedky sú tak nízke, že stačia len na to aby sa verejná práca udržala v tej kvalite v akej bola pri pozastavení výstavby, pričom samotná výstavba nenapreduje. 
Pri neúmernom predlžovaní doby výstavby veľa krát dochádza k zmene projektu pre zastaralosť a už nevyhovujúcu úroveň pôvodného projektu, čím vznikajú nové finančné náklady (NsP Prievidza – Bojnice – dostavba, pre dlhú dobu výstavby treba opäť rekonštrukciu kotolne, ktorá bola daná do prevádzky v I. etape výstavby, Prevádzkový areál Mlynská dolina – prideľované finančné prostriedky nestačia na pokrytie konzervovania verejnej práce, čím sa postupne znehodnocuje, NsP Žiar nad Hronom – poliklinika – dlhá doba realizácie, čím je riešenie zastaralé a treba zmeniť projekt)
3. Stručná charakteristika výkonu a zistený štátny dozor vo fáze dokončených verejných prác 

	Obdobne ako vo fáze 2. aj v tejto fáze boli verejné práce začaté pred účinnosťou zákona o verejných prácach a z tohto dôvodu výkon štátneho dozoru bol primeraný a stavebníci a predkladatelia boli zároveň metodicky usmerňovaní.
Z dokončovaných verejných prác podľa RVVPV na roky 1999 až 2001 a RVVPV na roky 2000 až 2002 nebola ukončená v sledovanom roku ani jedna verejná práca.

1.	Diaľnica D2/D61 Bratislava – Viedenská cesta – št. hr. SR/MR a SR/Rakúsko

Štátny dozor nad verejnou prácou začal dňa 2.3.2000. V Rozvojovom programe priorít verejných prác boli na túto verejnú prácu uvedené predpokladané finančné náklady 3 575,0 mil. Sk a termín realizácie verejnej práce bol uvedený na roky 1995 až 1999. Ku dňu výkonu štátneho dozoru bola verejná práca rozostavaná.
Celá líniová stavba bola rozdelená na 4 základné etapy:
•	etapa č. I.	
•	etapa č. II.a. 
•	etapa č. II.b. 
•	etapa č. III.
Výkonom štátneho dozoru bolo zistené, že časový plán výstavby nebol dodržaný z dôvodu nedostatočného prideľovania finančných prostriedkov. 
Na etapy č. I až II.b bolo vydané ku dňu výkonu štátneho dozoru dočasné kolaudačné rozhodnutie.
Úsek diaľnice medzi križovatkou Jarovce a hraničným prechodom s MR tvorí III. etapu predmetnej verejnej práce (km 132,100 – 139,850). Zmluva o dielo na jej zhotovenie určovala kompletné vybudovanie ľavej polovice diaľnice a pravá polovica má pozostávať len z vybudovaného kompletného násypu do úrovne nivelety zemnej pláne, zvýšenej o provizórnu 50 cm vrstvu zeminy na ochranu násypu. K tomuto riešeniu pristúpil predkladateľ so stavebníkom pre nedostatok finančných prostriedkov, čo by malo za následok umŕtvenie už zabudovaných finančných prostriedkov vo výške cca 507 mil. Sk a zároveň vznik každoročných nákladov na údržbu zatrávnenej plochy nedobudovanej časti, zníži sa kvalita verejnej práce a bezpečnosť cestnej premávky.
Pre úplné dokončenie pravej strany treba vybudovať živičné vrstvy, preložiť zvodidlá, dorobiť dopravné značenie a iné drobné dopravné úpravy, ktorých celková hodnota je cca 105 mil. Sk. Tieto finančné prostriedky tvoria 3,37% z hodnoty celého diela (3 123 mil. Sk – bez hodnoty pozemkov).
V dobe výkonu štátneho dozoru vydanie stavebného povolenia bolo v štádiu návrhu na dobudovanie vetiev v križovatke Jarovce, na prepojenie hraničných prechodov s MR a Rakúskom obojsmerne s napojením sa na vybudovanú diaľnicu D2. 
K 31.12.1999 bolo prefinancovaných na uvedenú verejnú prácu 3 575 033 006,- Sk Podľa vyjadrenia stavebníka na dobudovanie celej diaľnice v plnom profile aby spĺňala požadovanú kvalitu sú potrebné finančné prostriedky vo výške cca 263 mil. Sk. 
Výkonom štátneho dozoru nad verejnou prácou bol skonštatované, že navýšenie spôsobil inflačný koeficient, emisné výdavky na stavebné práce, dočasné zastavenie prác z dôvodu nedostatku finančných prostriedkov, predčasné spojazdnenie diaľnice atď.)
Prvé pracovné prerokovanie výkonu štátneho dozoru so stavebníkom a predkladateľom verejnej práce bolo 26.7.2000, z ktorého bol spísaný záznam a v ňom boli stanovené body pre stavebníka a predkladateľa na objasnenie navýšenia finančných nákladov. Záverečné prerokovanie sa uskutočnilo dňa 24.1.2001.
Príslušná dokumentácia je uložená na odbore verejných prác.

2.	Bratislava – digitalizácia uzlu

MVRR SR pri príprave štátneho dozoru nad predmetnou verejnou prácou zistilo, že verejná práca nie je ešte dokončená, napriek tomu, že bola uvedená ako dokončená v RPPVP. 
Štátny dozor si preto listom MVRR SR č.536/440/2000 zo dňa 18.12.2000 vyžiadal od MDPT SR informáciu, ktorá potvrdila zistenie štátneho dozoru. Celkové náklady činia 180 mil. Sk (V Rozvojovom program priorít verejných prác boli na túto verejnú prácu uvedené predpokladané finančné náklady 150,1 mil. Sk). Doteraz bola prestavaná čiastka vo výške 59 686 tis. Sk. Z toho bolo uhradených 10 mil. Sk z úveru EIB, na ktorý bola daná štátna záruka. Ostatné prestavané náklady sú z vlastných zdrojov ŽSR, ktoré nie sú doteraz uhradené. Predpokladaný rok ukončenia je 2003. 
Vzhľadom na uvedené štátny dozor priamo na verejnej práci nebol vykonaný.

3.	Banská Štiavnica, kanalizácia a ČOV

Štátny dozor na uvedenú verejnú prácu začal dňa 23.10.2000. V Rozvojovom program priorít verejných prác boli na túto verejnú prácu uvedené predpokladané finančné náklady 339,2 mil. Sk. Práce na verejnej práci začali 07/90 a predpokladaný termín ukončenia je 30.11.2002. K 30.6.2000 boli preinvestované finančné prostriedky vo výške 254 165 827,80 Sk. Vecné plnenie k 30.6.2000 bolo 411 424 000,00 Sk.
Štátny dozor môže konštatovať, že predmet zmluvy sa podľa časového harmonogramu neplní z dôvodu sústavného nedostatku finančných prostriedkov prideľovaných zo štátneho rozpočtu. Z uvedeného dôvodu sa neprimerane predĺžil čas realizácie verejnej práce, čo malo za následok to, že projekt sa stal morálne zastaralým. Niektoré pôvodne navrhované stavebné výrobky a materiály sa stali zastaralými, lebo v súčasnosti sa už nevyrábajú a rovnako aj niektoré stavebné technológie sa už nepoužívajú. Uvedené skutočnosti sú príčinou zmien projektu predmetnej verejnej práce. Predmetná verejná práca spĺňa primerane požiadavky § 12 ods. 1 písm. b), § 13 a § 14 zákona o verejných prácach i keď verejné práca bola v čase nadobudnutia účinnosti zákona už v štádiu rozostavanosti.
	Výkon štátneho dozoru bol ukončený 14.11.2000.

4.	UMB, rekonštrukcia budovy pre fakultu financovania Banská Bystrica

Štátny dozor nad verejnou prácou začal 23.5.2000. Termín realizácie verejnej práce je rok 1995 až 1999.
Štátnym dozorom bolo zistené, že stavebník nemal dopracovaný Preberací protokol o odovzdaní a prevzatí verejnej práce (alebo jej dokončenej časti) č. 011/2000-stavba 1-01/16526 zo dňa 24.9.1999 v zmysle vyhlášky č. 392/1998 Z. z. príloha č. 3. Po metodickom usmernení tento bol dopracovaný a 28.6.2000 zaslaný na MVRR SR. Ďalej štátny dozor konštatoval, že uskutočňovanie verejnej práce sa predĺžilo pre nedostatok finančných prostriedkov.
Štátny dozor stavebníka metodicky usmernil vo veci ďalšieho postupu prác na základe jeho jednotlivých otázok.
Výkon štátneho dozoru bol ukončený 6.6.2000.

5.	Budova štátnej správy Trenčín

Ministerstvo výstavby a regionálneho rozvoja SR požiadalo listom č. 538/440/2000 zo dňa 18.12.2000 Krajský úrad Trenčín o informáciu, v ktorej stavebník uviedol, že stavebné práce na uvedenej verejnej práci prednosta Krajského úradu v Trenčíne zastavil na základe uznesenia vlády SR č. 410/1999 zo dňa 1.6.1999. Práce boli zastavené v úrovni základovej dosky – 3,30 m. Následne sa začali vykonávať konzervačné práce, ktoré boli ukončené a prevzaté v decembri 1999. Týmto bola verejná práca zabezpečená proti znehodnoteniu poveternostnými vplyvmi a proti vstupu nežiaducich osôb.
V zmysle uvedeného uznesenia vlády prednosta Krajského úradu v Trenčíne pristúpil k ponukovému konaniu podľa zákona 278/1993 Z. z. v znení neskorších predpisov, ktoré bolo odoslané 14.6.1999 ministerstvám SR a iným rozpočtovým resp. príspevkovým organizáciám. Na základe negatívneho výsledku ponukového konania bolo vykonané podľa § 18 ods. 1 a 2 citovaného zákona, osobitné ponukové konanie zverejnením ponuky v celoštátne distribuovanej tlači, taktiež s negatívnym výsledkom. Dňa 2.10.2000 boli ponuky zopakované, doteraz s negatívnym výsledkom.

6.	Diaľnica D1 Nemšová – Ladce 

Štátny dozor na uvedenej verejnej práci bol vykonaný v dňoch 8.11.2000 až 1.12.2000. V Rozvojovom programe priorít verejných prác boli na túto verejnú prácu uvedené predpokladané finančné náklady 3 228 mil. Sk. 
Výkonom štátneho dozoru bolo zistené, že:
•	staveniská objektov boli postupne zápisnične odovzdávané, no v niektorých prípadoch sa v zápisniciach vyskytujú nedostatky, najmä neuvádzanie dátumu odovzdanie staveniska, čo môže v prípadných neskorších sporoch zohrávať  dôležitú úlohu,
•	boli zistené nezhody medzi vydanými stavebnými povoleniami,
•	nie na všetky objekty boli predložené stavebné povolenia. Na časti predložených stavebných povoleniach nebola vyznačená právoplatnosť.
•	fakturovanie dodatkov (stavebných prác a dodávok, všeobecných položiek) priemernými indexmi v neskoršom čase ako v čase, kedy boli naviac práce zrealizované, je otázkou nesprávnej fakturácie vykonaných prác, s ktorou je potrebné sa zaoberať,
•	účtovanie (dodatkovanie) hodinových zúčtovaných sadzieb je možné len v prípade dohodnutia v zmluve, čo však v  predložených všeobecných zmluvných podmienkach dohodnutých medzi zhotoviteľom a obstarávateľom nie je preukázané. Súčasťou zmluvnej ceny je aj cena za projektové práce (zahrnuté v objektovej skladbe do objektu 000-10 Všeobecné položky),
•	u preberacích protokolov bolo číselné označenie vo viacerých prípadoch duplicitné, najmä u protokolov, kde bolo preberacie konanie ukončené v roku 2000. Požadované údaje v protokoloch nie sú vždy úplné, chýbajú ceny podľa zmlúv a ich dodatkov, fakturované čiastky ku dňu preberacieho konania a tiež dátumy ukončenia preberacieho konania. Ceny uvádzané v preberacích protokoloch, ako ceny fakturované ku dňu preberacieho konania, nie sú totožné so skutočne fakturovanými cenami ku dňu 31.10.2000. Počnúc 1. januárom 1999 sa predpisuje pre preberacie protokoly používanie tlačív podľa vyhlášky č. 392/1998 Z. z. príloha č. 3, ktorou sa vykonáva zákon o verejných prácach,
•	na predložených kolaudačných rozhodnutiach nebola vyznačená právoplatnosť,
•	u niektorých objektov bolo kolaudačné konanie prerušené do odstránenia zistených závad. Platné kolaudačné rozhodnutie predložené nebolo,
•	na verejnej práci bolo k 31.10.2000 prefinancovaných 3 158 476 920,80 Sk. Zo 158 objektov bolo finančné plnenie prekročené viac ak 30 % na 27 objektoch.
Štátny dozor odporučil stavebníkovi pre lepšiu orientáciu a prehľadnosť výšky celkovej zmluvne dohodnutej ceny verejnej práce v dodatkoch k zmluve o dielo uvádzať celkovú novú výšku zmluvnej ceny, po napočítaní ceny dodatku k poslednej cene s vyjadrením výšky ceny v príslušnej cenovej úrovne dodatku a následnej reindexácie do cenovej úrovne pôvodnej zmluvnej ceny  s pripočítaním DPH.
Záverečné prerokovanie výkonu štátneho dozoru bolo uskutočnené dňa 24.1.2001, na ktorom boli jednotlivé body objasnené a zvyšné body stavebník doplní v stanovenom termíne.

Záver k výkonu štátneho dozoru vo fáze dokončených verejných prác

Na základe vykonaného štátneho dozoru na verejných prácach, ktoré mali byť ukončené v roku 1999 môže štátny dozor konštatovať, že ani na jednej verejnej práci nebol stanovený termín ukončenia dodržaný pre nedostatok prideľovaných finančných prostriedkov. V podstate zistenia uvedené v časti 2. verejne práce vo fáze uskutočňovania sa vzťahujú aj na verejné práce, ktoré mali byť dokončené.

Pre informáciu ďalej uvádzame:

V sledovanom roku pani ministerka financií SR na základe listu č. 1691/2000-Km zo dňa 9.11.2000 požiadala pána ministra výstavby a regionálneho rozvoja SR o vykonanie odbornej časti kontroly týkajúcej sa hospodárnosti a efektívnosti vynakladania rozpočtových prostriedkov a dodržania zásad cenovej politiky pri zabezpečovaní stavby „Definitívny colný priechod Rusovce“ za časť investičnej výstavby. Na vykonanie kontroly boli vyžiadaní zamestnanci odboru štátnej expertízy a dozoru Ministerstva výstavby a regionálneho rozvoja SR. Vykonaním tejto kontroly boli poverení traja pracovníci na základe „Dodatku k povereniu číslo 1691/2000-KM zo dňa 10. apríla 2000. V novembri a decembri sa uskutočnili predbežné rokovania, na ktorých boli pracovníci oboznámení s materiálom a bol určený rozsah a spôsob výkonu kontroly. 

C. Záver

Výsledky vyplývajúce z výkonu štátneho dozoru nad verejnými prácami sú uvedené v jednotlivých fázach (prípravy, uskutočňovania, dokončenia verejných prác). 

Na základe výkonu štátneho dozoru nad verejnými prácami za rok 2000 môžeme konštatovať, že:

•	v prípadoch, kde sú stavebníkmi miestne a obecné úrady a za pomoci osobnej aktivity starostov je príprava a realizácia verejných prác efektívnejšia a kvalitnejšia. Zároveň aj vyššou aktivitou pri obstarávaní finančných prostriedkov pri ich nedostatku aj z iných zdrojov sa dosahuje urýchlenie realizácie verejnej práce a jej vyššia technická úroveň,

•	navýšenie finančných prostriedkov počas výstavby vzniká nielen infláciou ale aj nedostatočnou pozornosťou venovanou technickým riešeniam projektov, ktoré stavebník preberá od zhotoviteľa (počet dodatkov k zmluve o dielo),

•	je nutné venovať zvýšenú pozornosť kvalite spracovávania prípravnej dokumentácie a skvalitniť projektovú činnosť v budúcich prípravách verejných prác, podkladov pre verejnú súťaž a dohodnutých zmluvných vzťahov.

•	preveriť možnosť zabezpečenia a následne legislatívnej úpravy, aby rozpísané finančné prostriedky nad 40 mil. Sk zaradené v Rozvojových programov priorít verejných prác boli sledované na účtoch podľa špecifických symbolov,

Činnosť štátneho dozoru je novou činnosťou, povinnosť vykonávať ju zaviedol až zákon 254/1998 Z. z. o verejných prácach. Napriek tomu bola v priebehu jej vykonávania zistená ochota predkladateľov rešpektovať závery štátneho dozoru, čo pokladáme za veľmi pozitívny jav. Prichádza tu teda k uplatňovaniu odborno – metodického postupu, ktorý vyúsťuje do prirodzenej autority MVRR SR.

D. Výkon štátneho dozoru nad verejnými prácami na rok 2001 

Vykonávanie štátneho dozoru nad verejnými prácami predstavuje jednu z činností v zmysle zákona 254/1998 Z. z. o verejných prácach. Vykonávaním činností podľa tohto zákona je poverený Odbor verejných prác. Ďalšími činnosťami v zmysle zákona je vykonávanie štátnej expertízy, vytváranie a vedenie informačného systému verejných prác a zostavovanie programu verejných prác. 
Ďalšími úlohami, ktoré pred Odborom verejných prác v roku 2001 stoja sú dve legislatívne úlohy. Prvou z nich je novela zákona 254/1998 Z. z. o verejných prácach, druhou legislatívnou úlohou je vypracovanie legislatívneho zámeru zákona o regionálnom (priestorovom) plánovaní, ktorá pre odbor predstavuje naviac práce - mimo pôsobnosť, ktorá je odboru zverená.
V januári 2001 bol Odbor verejných prác opätovne po ročnej prestávke  poverený zostavovaním Programu verejných prác, pričom v tomto roku bude tento program po prvý raz zostavený so širším uplatnením regionálneho aspektu. 
Táto skutočnosť predstavuje pre zamestnancov, vykonávajúcich štátny dozor nad verejnými prácami náročnú úlohu vykonať, spoločne so zamestnancami, ktorí sú poverení zostavovaním programov verejných prác, v časovo obmedzenom úseku na prelome mesiacov február – marec 2001 štátny dozor vo fáze predprojektovej prípravy verejnej práce na všetkých ústredných orgánoch štátnej správy a ostatných správcov rozpočtových kapitol. Štátny dozor bude zameraný na preverenie skutočnosti, či jednotlivé verejné práce, ktoré rezorty a správcovia rozpočtových kapitol navrhujú na zapísanie do programov verejných prác na roky 2002 – 2004, spĺňajú kritériá, uložené zákonom.
Na základe dodatku k povereniu č. 1691/2000-KM zo dňa 10.4.2000 MF SR pracovníci štátneho dozoru vykonajú odbornú časť kontroly týkajúcej sa dokumentácie stavby v prípravnej a realizačnej fáze investičnej výstavby a dodržania zásad cenovej politiky pri zabezpečovaní stavby „Definitívny colný priechod Rusovce“.
Štátny dozor, ako vyplýva z informácie, zistil nedostatky, ktoré v príprave verejných prác vyplývajú predovšetkým z nedostatočnej znalosti tohto procesu. Pre zlepšenie tohto stavu odbor verejných prác pripraví pracovné príručky určené pre štátne orgány vykonávajúce funkciu stavebníka, z ktorých bude zrejmý:
•	obsah kontrolného a skušobného plánu verejnej práce,
•	obsah plánu užívania resp. údržby verejnej práce,
•	hodnotenie ekonomickej efektívnosti verejnej práce,
•	previazanosť priestorového plánovania s územným plánovaním a stavebným poriadkom 
Cieľom bude zvýšiť odborné povedomie stavebníkov a malo by tvoriť vodítko v určitých častiach prípravy verejných prác. Príručky navrhujeme vydať cez ÚVS a financie zabezpečiť formou príspevku.
Činnosťou, ktorú budú v roku 2001 zamestnanci, poverení vykonávaním štátneho dozoru predovšetkým vykonávať je práca na novele zákona 254/1998 Z. z. o verejných prácach, ktorá z dôvodu svojej koncepčnej náročnosti predstavuje vysokú psychickú a časovú záťaž pre zamestnancov. Z tohto dôvodu sa štátny dozor nad verejnými prácami bude vykonávať len vo fáze pripravovaných a dokončených verejných prácach.